Logi Ólafsson er hættur sem þjálfari karlaliðs FH í úrvalsdeildinni í fótbolta. Í tilkynningu segir að þetta hafi verið sameiginleg niðurstaða Loga og forsvarsmanna félagins.
Logi Ólafsson hefur látið af störfum sem þjálfari FH í úrvalsdeild karla í fótbolta. Liðið fékk aðeins eitt stig úr síðustu fimm leikjum og situr í sjötta sæti deildarinnar.
FH-ingar sendu frá sér tilkynningu á Facebook-síðu sinni nú rétt fyrir hádegi þar sem fram kemur að Logi og forsvarsmenn félagsins hafi komist að þessari niðurstöðu. Logi tók við liðinu um mitt síðasta tímabil, FH lenti þá í öðru sæti deildarinnar og komst í undanúrslit bikarkeppninnar. Stjórn knattspyrnudeildar þakkar honum í tilkynningunni vel unnin störf í gegnum tíðina og óskar honum velfarnaðar.
FH steinlá í gærkvöldi fyrir Breiðabliki 4-0 í níundu umferð mótsins. Kristinn Steindórsson, Jason Daði Svanþórsson og Viktor Karl Einarsson skoruðu mörk Breiðabliks í fyrri hálfleik. Eftir rúmlega hálftímaleik var Jason Daði svo fluttur burt með sjúkrabíl eftir að hafa átt erfitt með andardrátt og fengið svima. Í samtali við RÚV í morgun sagði hann líðan sína eftir atvikum góða, hann sé á leið í rannsóknir á morgun. Staðan var 3-0 fyrir Blika í leikhléi. Árni Vilhjálmsson skoraði svo fjórða markið á 58. mínútu. FH-ingar eru í sjötta sæti en Blikar því fjórða. Valur sem vann KA 1-0 í gær er á toppnum og Víkingur í öðru sæti en þeir mæta KR í lokaleik umferðarinnar í kvöld. Fylkir vann ÍA 3-1 og Stjarnan HK 2-1. HK og ÍA sitja á botni deildarinnar. Loks vann Keflavík Leikni 1-0.
Kórónuveirusmit er komið upp í skoska landsliðshópnum á EM karla í fótbolta. Miðjumaðurinn Billy Gilmour er kominn í tíu daga einangrun. Þetta kom fram í tilkynningu frá Skoska knattspyrnusambandinu í morgun. Gilmour var valinn maður leiksins í jafntefli Skota við England á föstudag en með sigri á Króötum á morgun eiga þeir enn mögulega á að komast í 16-liða úrslit.
Laurel Hubbard verður fyrsta transkonan til að keppa á Ólympíuleikum. Hún verður meðal þátttakenda í kraftlyftingum í Tokyo en leikarnir hefjast 23. júlí. Þátttaka hennar hefur verið gagnrýnd, meðal annars af keppinautum en Hubbard sem er 43 ára uppfyllir öll þau skilyrði sem Alþjóðaólympíunefndin og Alþjóðakraftlyftingasambandið setja.
Logi Ólafsson er hættur sem þjálfari karlaliðs FH í úrvalsdeildinni í fótbolta. Í tilkynningu segir að þetta hafi verið sameiginleg niðurstaða Loga og forsvarsmanna félagins. 